‘Verdagte pakkie’ toe baba in sakDie sak waarin die baba gevind is. Foto: Rusa/Facebook ŉ Twee dae oue baba is Maandag in ŉ inkopiesak in ŉ winkelsentrum in Tongaat, KwaZulu-Natal, gevind. Volgens die veiligheidsmaatskappy Reaction Unit South Africa (Rusa) is hulle Maandag na die winkelsentrum ontbied nadat ŉ verdagte pakkie opgemerk is. Die pakkie is intussen na ŉ winkel in die sentrum geneem. Die pakkie het glo eers in ŉ gang in die winkelsentrum gestaan waarna ŉ huishulp dit opgetel en na die winkel geneem het. Sy het glo gedink daar is kruideniersware in, maar het dit opgemaak en gesien dit is ŉ baba. Die naelstring was nog aangeheg en paramedici het die baba na ŉ nabygeleë hospitaal geneem vir behandeling. Die baba word deur paramedici behandel. Foto: Rusa/Facebook Volgens Rusa het hulle inligting ontvang dat ŉ 18-jarige vrou vroeër die oggend van ŉ kliniek in die omgewing met haar baba verdwyn het nadat sy gekraam het. Die polisie het die voorval bevestig en gesê ŉ saak van kinderverwaarlosing word ondersoek.